**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 582/2004 Z. z. o miestnych daniach a o miestnom poplatku za komunálne odpady a drobné stavebné odpady v znení neskorších predpisov predkladá poslanec Národnej rady Slovenskej republiky Juraj Miškov.

Cieľom predkladanej právnej úpravy je dosiahnuť, aby sa výnos dane z motorových vozidiel v Bratislavskom samosprávnom kraji (ďalej len „BSK“) delil medzi BSK a hlavné mesto Slovenskej republiky Bratislavu (ďalej len „mesto Bratislava“). K predloženiu tohto návrhu nás vedie fakt, že už niekoľko rokov sú cesty II. a III. triedy v meste Bratislava v katastrofálnom stave, ktorý sa po každej zime zhoršuje. Cesty spomínanej kategórie sú v rámci Slovenskej republiky v majetku samosprávnych krajov, ktoré majú povinnosť sa o ne starať a udržiavať ich; pri meste Bratislava však existuje výnimka, tieto cesty má v majetku mesto Bratislava samotné (okrem toho, opäť ako výnimka z pravidla, aj cesty I. triedy), finančných prostriedkov na ich udržiavanie a opravu však nie je dostatok.

BSK, tak ako iné samosprávne kraje v Slovenskej republike, majú právo vyberať miestnu daň – daň z motorových vozidiel. Je to spôsob, ktorý umožňuje získavať finančné prostriedky práve na tento účel, aj keď vieme a máme na pamäti, že výnos z dane (akejkoľvek) nie je účelovo viazaný a môže byť použitý aj na iný účel, než čo by názov dane evokoval.

V samotnom meste Bratislava sa nachádza 51,292 km ciest II. a III. triedy. Na ich správu a údržbu však mesto Bratislava nemá žiadne extra finančné zdroje, pričom po týchto cestách jazdia dopravné prostriedky zabezpečujúce dopravnú obslužnosť (nielen) celého BSK. Cesty II. a III. triedy vo všeobecnosti zabezpečujú dopravné spojenie medzi jednotlivými sídlami v rámci kraja. Táto ich funkcia je nenahraditeľná, pričom ich význam stúpa, pokiaľ sa nachádzajú na území hlavného mesta, ktoré má vysoký atrakčný potenciál, denne do neho dochádza obrovské množstvo ľudí – za prácou, do úradov, za vzdelávaním, za športom, kultúrou a pod.

Oprava a údržba týchto ciest teda nemôže byť len vecou mesta samotného. Ako už bolo uvedené vyššie, samosprávne kraje majú možnosť vyberať daň z motorových vozidiel, z ktorej výnosy môžu používať a používajú aj na opravu a údržbu týchto ciest. Keďže mesto Bratislava takúto možnosť nemá, cesty II. a III. triedy však áno, je potrebné hľadať možnosti, ako takéto prostriedky získať a zabezpečiť tak primeranú kvalitu a úroveň týchto ciest. Pri ich zlom stave vznikajú ďalšie, dodatočné náklady, vyplývajúce z opráv a spôsobených škôd na vozidlách, ktoré sa jazdením na takýchto nekvalitných cestách ďalej poškodzujú; tieto dodatočné náklady vznikajú nielen súkromnému sektoru, ale sprostredkovane, nepriamo aj sektoru verejnému pri prevádzkovaní dopravných služieb (napr. DPMB a pod.).

Vzhľadom na postavenie mesta Bratislavy ako hlavného mesta štátu je prirodzené, že je v ňom omnoho viac podnikateľských subjektov, ktoré sú platiteľmi dane z motorových vozidiel; v súlade s tým je aj výnos tejto dane primeraný týmto okolnostiam.

Predkladaný návrh zákona sa snaží získať pre mesto Bratislava viac finančných prostriedkov v rámci usporiadania územnej samosprávy a jej finančných možností na účely údržby ciest II. a III. triedy. Je nám jasné, že je to zásah do terajšieho systému, podľa ktorého je daň z motorových vozidiel daňou samosprávnych krajov; ide o výnimku, ktorú si vyžiadala dnešná zlá situácia. Výnimkou však je na druhej strane aj postavenie mesta Bratislavy, ktoré ako jediné na Slovensku má v majetku cesty II. a III. triedy, no chýbajú mu príslušné finančné prostriedky na ich údržbu.

Znenie návrhu zákona je v súlade s Ústavou SR, ústavnými zákonmi SR, zákonmi a všeobecne záväznými právnymi predpismi, medzinárodnými zmluvami, ktorými je Slovenská republika viazaná a inými medzinárodnými dokumentmi, ktorými je Slovenská republika viazaná.

Predložený návrh má negatívny vplyv na rozpočtové príjmy Bratislavského samosprávneho kraja a pozitívny vplyv na rozpočtové príjmy hlavného mesta SR Bratislavy. Celková vplyv na verejné financie je neutrálny.

Predložený návrh právnej úpravy nepredpokladá negatívny dopad na životné prostredie na miestnej, regionálnej i celoslovenskej úrovni. Návrh nezakladá nároky na tvorbu nových pracovných miest vo verejnej správe, ani nepredpokladá vplyv na informatizáciu spoločnosti.

1. **Osobitná časť**

**K čl. I**

**Bod 1:**

Za doterajší § 94 sa vkladá nový § 94a, ktorý ustanovuje delenie výnosu dane z motorových vozidiel medzi BSK a mesto Bratislava. Výnos tejto dane je príjmom rozpočtu BSK vo výške 80%, príjmom rozpočtu mesta Bratislavy vo výške 20%.

V § 94 ods. 3 sa upravuje postup poukazovania výnosu dane pre BSK a mesto Bratislava.

**Bod 2:**

Prechodné ustanovenie § 104g sa zaväzuje BSK upraviť svoje všeobecne záväzné nariadenie v zmysle navrhovanej zákonnej úpravy.

**K čl. II**

Navrhuje sa účinnosť zákona od 1. júla 2013.